ചന്ദ്രനഗര് ബാങ്ക് കവര്ച്ച നഷ്ടമായ രണ്ട് കിലോ സ്വര്ണം പൊലീസ് വീണ്ടെടുത്തു പാലക്കാട്: ചന്ദ്രനഗര് ബാങ്കില് നിന്ന് കവര്ന്ന രണ്ട് കിലോ സ്വര്ണ്ണം പൊലീസ് വീണ്ടെടുത്തു. പ്രതിയുമായി മഹാരാഷ്ട്രയില് നടത്തിയ തെളിവെടുപ്പിനൊടുവിലാണ് സ്വര്ണ്ണം കണ്ടെടുത്തത്. പ്രതി നിഖില് അശോക് ജോഷിയെ മഹാരാഷ്ട്രയില് എത്തിച്ചു നടത്തിയ അന്വേഷണത്തിലാണ് രണ്ട് കിലോ സ്വര്ണം വീണ്ടെടുക്കാന് കഴിഞ്ഞത്. സത്താറയിലെ വിവിധ സ്വര്ണ്ണവ്യാപാരികള് നിന്നാണ് ഇവ പിടിച്ചെടുത്തത്. കവര്ച്ചയ്ക്ക് ശേഷം സത്താറയിലെ വിവിധ ജുവലറികളില് പ്രതി സ്വര്ണ്ണം വില്ക്കുകയായിരുന്നു. ഇനി അഞ്ചരക്കിലോ സ്വര്ണ്ണം കൂടി കണ്ടെത്താനുണ്ട്. ഇതിനായി പൊലീസിന്റെ ഒരു സംഘം മഹാരാഷ്ട്രയില് തുടരുകയാണ്. ബാക്കി സ്വര്ണ്ണം രൂപമാറ്റം വരുത്തും മുന്പ് വീണ്ടെടുക്കുകയാണ് ഇനി പൊലീസിന് മുന്നിലുള്ള വെല്ലുവിളി. കഴിഞ്ഞ ജൂലൈ 26 നാണ് ചന്ദ്രനഗറിലെ സഹകരണ ബാങ്ക് കുത്തിത്തുറന്ന് ഏഴരക്കിലോ സ്വര്ണ്ണവും പതിനെട്ടായിരം രൂപയും പ്രതി കവര്ന്നത്. പതിനെട്ട് ദിവസത്തെ അന്വേഷണത്തിനൊടുവിലാണ് പ്രതി നിഖില് സത്താറയില് നിന്നും പിടിയിലായത്. മോഷണത്തിനായി ജൂലൈയില് തന്നെ നിഖില് പാലക്കാട് എത്തിയിരുന്നു. സഹകരണ ബാങ്കുകളില് കവര്ച്ച നടത്തുകയായിരുന്നു ലക്ഷ്യം. ഒരു മാസത്തോളം നിരീക്ഷിച്ച ശേഷമാണ് പ്രതി ചന്ദ്രനഗറിലെ ബാങ്കില് മോഷണം നടത്തിയത്. ബാങ്കിന് സമീപത്തെ സിസിടിവി ദൃശ്യങ്ങള് കേന്ദ്രീകരിച്ച് നടത്തിയ പരിശോധനയ്ക്കൊടുവിലാണ് പ്രതി പിടിയിലായത്.